Maak gerus 'n video van dié Rassie-beurt | Maroela Media
Rassie van der Dussen het gister 'n merkwaardige beurt teen Pakistan gespeel. Foto: Randy Brooks/AFP.
Magtie, die kolwers kan ook 'n wedstryd vir die Proteas wen!
Rassie van der Dussen het gister in Abu Dhabi met 'n merkwaardige beurt vorendag gekom om te sorg dat die Suid-Afrikaners vir Pakistan met ses paaltjies in hul tweede opwarmingswedstryd getroef het.
Die 32-jarige kolwer het 'n onoorwonne 101 van 51 aflewerings gemoker en hy het saam met David Miller (8 van 3 balle) toegesien dat die Suid-Afrikaners die verlangde 19 lopies vanaf die laaste boulbeurt geslaan het om die kragmeting te beklink.
Van der Dussen het heel gepas die wenlopies met 'n grenshou na die bykantgrens getimmer en hy het sommer terselfdertyd sy honderdtal gevier.
Die Proteas was vroeër in die moeilikheid met hul telling op 15/2 nadat Quinton de Kock (6) en Reeza Hendricks (7) vroeg uitgehaal is.
Maar Van der Dussen en Temba Bavuma (46 van 42 aflewerings) het daarna met 'n vennootskap van 107 die Protea-skip weer op die regte koers gekry.
Die Protea-kaptein is egter steeds nie heeltemal op dreef nie en hy het weer eens ander kolwers onder druk geplaas om lopies te jaag.
As 'n mens die afgelope twee opwarmingswedstryde ook in berekening bring, het die Proteas nou nege agtereenvolgende wedstryde gewen.
Hulle is steeds nie die gunstelingspan om met die louere weg te stap nie, maar hulle kan beslis 'n paar mense verras.
Die Suid-Afrikaners se Wêreldbeker-veldtog begin Saterdag amptelik teen Australië.
Uitslae van gister se ander wedstryde:
Afghanistan (189/5) het die Wes-Indiese Eilande (133/5) met 56 lopies in 'n opwarmingswedstryd geklop.
Engeland (163/6) het Nieu-Seeland (150) met 13 lopies in 'n voorbereidingswedstryd gewen.
Indië (153/2) het Australië (152/5) met agt paaltjies in 'n opwarmingswedstryd geklop.
Namibië (166/4) het Nederland (164/4) met ses paaltjies in hul Groep A-kragmeting getroef.
Sri Lanka (171/7) het Ierland (101) met 70 lopies in hul Groep A-wedstryd ore aangesit.
Rassie van der Dussen has just played an extraordinary knock in a warm-up win over Pakistan.
With South Africa needing 65 off the last five overs and then 19 off the last over, van der Dussen masterminded the chase to seal a final ball victory.
He finished on 101* (51) ???????? pic.twitter.com/3PLR0w3PzJ
Ek kon net die laaste 15 balle kyk en was aangenaam verras. Goed gedoen Rassie en kie! My 6 jarige seun het langs my gesit en kyk. Hy speel vandag sy eerste mini-krieket wedstryd en dis presies die soort inspirasie wat so 'n tjokkertjie nodig het om self uit te styg.
bavuma is nie geskik vir die T20 wedloop nie, beslis nie, hy speel 5 dag toets krieket kolftempo met die T20
Wat n selfsugtige mislukking van n beurt deur die kaptein. Dit bly n opwarm wedstryd, en hy neem al die tyd en balle op. Daar is ander kolwers wat ook opwarm kort. Skandelik!